Daar ís hulp vir disleksieFoto: pixabay.com “Jou kind is dislekties.” Daardie woorde kan ŉ ouer se grootste nagmerrie wees. Hierdie Oktober, wat as Disleksie-bewustheidsmaand bekend staan, moedig Edublox ouers aan om meer te wete te kom oor hul kinders se moontlike lees- en leerprobleme sodat hulle beter toegerus kan wees om hul kinders te help om te lees, leer en hul hoogste opvoedkundige potensiaal te bereik. “’n Ernstige leesprobleem kan as disleksie beskryf word, maar wat belangriker is, is die wete dat hierdie probleme opgelos kan word en dat daar hoop is,” sê Susan du Plessis, Edublox se direkteur van opvoedkundige programme. Kenmerkende en bekende tekens van disleksie is wanneer letters soos “b” en “d” omgekeer of die woord “rot” byvoorbeeld in plaas van “tor” gelees word. Wanneer kinders die disleksie-etiket toegeken is, word hul agterstand op skool dikwels oorgesien, omdat daar gemeen word dat hul probleem ongeneeslik is. Sommige mense glo dat die disleksielyer se brein op ŉ sekere manier “bedraad” is en nie verander kan word nie. Du Plessis moedig ouers aan om nie tou op te gooi met hul kinders nie. “Disleksie is net ŉ naam vir ŉ groep simptome ten opsigte van lees- en spelprobleme. Die wetenskap van neuroplastisiteit bewys dat die brein wel kan verander. Wat dikwels as disleksie voorkom, is ŉ gebrek aan sekere kognitiewe vaardighede, wat lateraliteit, vormpersepsie, ouditiewe opeenvolging en fonemiese bewustheid insluit. Indien hierdie kognitiewe vaardighede geoefen word, kan ŉ leesprobleem iets van die verlede wees,” sê Du Plessis. Selfs wanneer ŉ kind bogemiddeld op skool vaar, is sy relatiewe vermoë ietwat misleidend as dit met internasionale opvoedkundige standaarde vergelyk word. Toe die Vordering in Internasionale Leesgeletterdheid-studie (PIRLS) in 2006 die leesvermoë van graad 4-kinders in 40 lande met mekaar vergelyk het, het Suid-Afrika die swakste van almal gevaar. ŉ Opvolgstudie in 2011 het bepaal dat Hongkong wêreldwyd die beste standaard behaal het, en het getoon dat ons graad 4-leerders “tydens ŉ makliker assessering steeds algeheel op ŉ laer vlak presteer as hul internasionale eweknieë”.* Navorsing wat verlede jaar deur Edublox in Singapoer gedoen is, het hierdie kommerwekkende situasie bevestig. “’n Kind wie se leesvlak in Suid-Afrika as aanvaarbaar vir sy ouderdom beskou word, kan in Singapoer met disleksie gediagnoseer word,” sê Du Plessis. “’n Diagnose van disleksie is dus relatief tot die spesifieke land en omgewing. Pleks van akademiese prestasie met ŉ losweg gedefinieerde etiket in te perk, moet ons ons daarop toespits om potensiaal te ontwikkel.” Gedurende Disleksie-bewustheidsmaand hierdie Oktober, gaan Edublox-franchisehouers wat by die Internasionale Vereniging vir Kognitiewe Onderrig in Suid-Afrika (IACESA) geregistreer is, minstens 44 gratis inligtingsessies vir ouers en onderwysers oor die hele land en in Namibië aanbied. As opvoedkundige praktisyns werk hulle daagliks met kinders wat lees- en leerprobleme het en kan dus goeie praktiese raad verskaf. Besoek www.edublox.co.za of skakel 0861-EDUBLOX vir jou naaste tak en registreer om ŉ inligtingsessie by te woon. Breinkos, ŉ nuusbrief met nog nuttige inligting oor hoe om leesprobleme die hoof te bied, sal by die inligtingsessies asook by skole en in wagkamers versprei word. Edublox is toonaangewende spesialiste in kognitiewe ontwikkeling met 22 lees-en-leerklinieke regdeur Suider-Afrika. Edublox bied multisintuiglike kognitiewe onderrig aan, wat daarop gemik is om die fundamentele vaardighede van lees, spel en wiskunde te ontwikkel en vas te lê.